
 23.2.2021
 BG
 Официален вестник на Европейския съюз
 L 63/386
 РЕГЛАМЕНТ ЗА ИЗПЪЛНЕНИЕ (ЕС) 2021/235 НА КОМИСИЯТА
 от 8 февруари 2021 година
 за изменение на Регламент за изпълнение (ЕС) 2015/2447 по отношение на форматите и кодовете на общите изисквания за данните, някои правила относно наблюдението и митническото учреждение, компетентно за поставяне на стоките под митнически режим
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално членове 8, 58 и 161 от него,
 като има предвид, че:
 (1)
 Практическото прилагане на Регламент (ЕС) No 952/2013 (наричан по-долу „Кодексът“) заедно с Регламент за изпълнение (ЕС) 2015/2447 на Комисията (2) по отношение на форматите и кодовете на общите изисквания за данните, някои правила относно наблюдението и митническото учреждение, компетентно за поставяне на стоките под митнически режим, показа, че посоченият регламент за изпълнение се нуждае от изменение с цел да се съгласуват по-добре форматите и кодовете на общите изисквания за данните за съхранението и обмена на информация между митническите органи и между митническите органи и икономическите оператори. Необходимо е общите изисквания за данните да бъдат съгласувани, за да се гарантира, че различните видове декларации, уведомления и доказателства за митническия статус на съюзни стоки са оперативно съвместими след съгласуването на общите изисквания за данните.
 (2)
 Необходимо е Регламент за изпълнение (ЕС) 2015/2447 да бъде изменен по такъв начин, че форматите и кодовете, определени в Делегиран регламент (ЕС) 2016/341 на Комисията (3), да се прилагат, когато държавите членки използват преходните изисквания за данни за декларациите, уведомленията и доказателството за съюзен статус, предвидени в същия делегиран регламент.
 (3)
 Необходимо е Регламент за изпълнение (ЕС) 2015/2447 да бъде изменен и за да се даде време на държавите членки, които вече са актуализирали своите национални системи за вноса в съответствие с посочените в него формати и кодове, да ги пригодят към новите изисквания за форматите и кодовете, предвидени в настоящия регламент. По-конкретно, следва да им се даде време до въвеждането на етап 1 от проекта за централизирано оформяне на вноса, посочен в приложението към Решение за изпълнение (ЕС) 2019/2151 на Комисията (4).
 (4)
 Необходимо е Регламент за изпълнение (ЕС) 2015/2447 да бъде изменен и за да се въведе изискване за държавите членки да изпращат данни до електронната система за наблюдение във формат, който съответства на формàта, използван за съответните митнически декларации и който може да бъде обработван от съществуващата система за наблюдение на Комисията.
 (5)
 Правилото в член 221, параграф 4 от Регламент за изпълнение (ЕС) 2015/2447 за определяне на компетентното митническо учреждение за деклариране за допускане за свободно обращение на пратки с ниска стойност по режим на ДДС, различен от специалния режим за дистанционни продажби на стоки, установен в дял XII, глава 6, раздел 4 от Директива 2006/112/ЕО на Съвета (5), следва да бъде изменено, за да се поясни, че то трябва да започне да се прилага от началната дата на прилагане на посочения режим на ДДС. Тази